Document ID: 32008D0664

KOMISIJAS LĒMUMS
(2008. gada 8. augusts)
par Lēmuma 2005/294/EK grozījumiem attiecībā uz atkāpes pieprasījumu saskaņā ar III pielikuma 2. punkta b) apakšpunktu un 9. pantu Padomes Direktīvā 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti
(izziņots ar dokumenta numuru K(2008) 4252)
(Autentisks ir tikai teksts dāņu valodā)
(2008/664/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 12. decembra Direktīvu 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (1), un jo īpaši tās III pielikuma 2. punkta trešo daļu,
tā kā:
(1)
Ja kūtsmēslu gada norma, ko dalībvalsts ir paredzējusi izmantot, atšķiras no Direktīvas 91/676/EEK III pielikuma 2. punkta otrās daļas pirmajā teikumā un tās a) apakšpunktā norādītā daudzuma, tas nosakāms tā, lai nekavētu attiecīgās direktīvas 1. pantā minēto mērķu sasniegšanu, un pamatojams ar objektīviem kritērijiem, kas šajā gadījumā ir garš veģetācijas periods un kultūras, kuras patērē daudz slāpekļa.
(2)
Komisija 2002. gada 18. novembrī pieņēmusi Lēmumu 2002/915/EK (2), saskaņā ar kuru īpašās liellopu audzēšanas saimniecībās atbilstīgi Dānijas rīcības plānam 1999.-2003. gadam atļauts lietot kūtsmēslus tādā daudzumā, lai slāpekļa deva nepārsniegtu 230 kg/ha gadā. Saistībā ar Dānijas Otro rīcības plānu 2004.-2007. gadam šīs atkāpes piemērošanas termiņš tika pagarināts ar Lēmumu 2005/294/EK (3).
(3)
Dānija 2008. gada 17. aprīlī vēlreiz pieprasījusi šīs atkāpes pagarinājumu. Pieprasījumam pievienots sīki izstrādāts tehniskais pamatojums.
(4)
Dānijas tiesību akti, ar kuriem transponē Direktīvu 91/676/EEK, uzskatāmi par atbilstošiem direktīvai, un to noteikumi piemērojami arī šai atkāpei.
(5)
Dānija 2003. gada decembrī pabeigusi novērtējumu tās Otrajam rīcības plānam par ūdens vidi, kurā norādīts, ka sasniegts izvirzītais mērķis no 1985. līdz 2003. gadam par 48 % samazināt nitrātu izskalošanos.
(6)
Dānijas parlamentārajā nolīgumā par Dānijas Trešo rīcības plānu attiecībā uz ūdens vidi 2005.-2015. gadam noteikti turpmākie mērķi nitrātu izskalošanās samazināšanai par 13 % un fosfātu pārpalikuma samazināšanai par 50 %. Valdība 2007. gadā pieņēmusi lēmumu, ka līdz 2009. gadam jāizstrādā Ceturtais rīcības plāns par ūdens vidi, kas tiks izmantots Trešā rīcības plāna rezultātu pārbaudei, un tajā iekļaus valsts tiesību normu grozījumus, lai nodrošinātu izvirzīto mērķu sasniegšanu līdz 2015. gadam.
(7)
Saskaņā ar Direktīvas 91/676/EEK 5. pantu Dānija pieņēmusi pasākumu plānu 2008.-2011. gadam. Šajā plānā paredzētie pasākumi ir Trešā rīcības plāna daļa.
(8)
Monitoringa un kontroles rezultāti liecina, ka noteiktā atkāpe 2005. un 2006. gadā ietvēra 1 779 liellopu audzēšanas saimniecības, 220 839 ganāmpulka vienības un 115 336 ha, kas attiecīgi ir 3,4 %, 10,3 % un 4,2 % no kopējā daudzuma Dānijā.
(9)
Aprēķini par nitrātu izskalošanos, kuriem izmantoti apsekojumu un barības elementu analīžu rezultāti lauksaimnieciskajos sateces baseinos, liecina, ka laikā no 1990. līdz 2006. gadam nitrātu izskalošanās smilšmāla un māla augsnēs samazinājusies par 40 %, bet mālsmilts un smilts augsnēs - attiecīgi par 49 %. Kopš 2002.-2003. gada izskalošanās intensitāte gandrīz nav mainījusies.
(10)
Izmaiņu tendenču analīze liecina, ka faktiski noteiktā nitrātu koncentrācija augsnes ūdenī zem sakņu zonas laikā no 1990. līdz 2006. gadam smilšmāla un māla augsnēs samazinājusies par 29 %, bet mālsmilts un smilts augsnēs - attiecīgi par 45 %. Nitrātu vidējā koncentrācija gan mālsmilts un smilts, gan smilšmāla un māla augsnēs 2006. gadā bija zemāka par 50 mg/l. Nitrātu koncentrācija references lauksaimniecisko sateces baseinu plūsmās laikā no 1990. līdz 2006. gadam samazinājusies par 31 %, un patlaban nitrātu koncentrācija mālsmilts un smilts augsnēs ir zemāka par 20 mg/l, bet mālsmilts un smilts augsnēs ir aptuveni 30 mg/l.
(11)
Komisija, pārbaudot Dānijas pieprasījumu un ņemot vērā pieredzi, kas gūta saistībā ar Lēmumā 2002/915/EK un Lēmumā 2005/294/EK paredzēto atkāpi, uzskata, ka Dānijas paredzētais kūtsmēslu daudzums, 230 kg/ha slāpekļa gadā, nekavēs Direktīvas 91/676/EEK mērķu sasniegšanu, ja tiek ievēroti tie paši stingrie nosacījumi, kas paredzēti Lēmumā 2005/294/EK.
(12)
Lēmums 2005/294/EK ir spēkā līdz 2008. gada 31. jūlijam. Lai nodrošinātu, ka liellopu audzētāji var turpināt izmantot atkāpes sniegtās priekšrocības, ir lietderīgi pagarināt Lēmuma 2005/294/EK spēkā esības termiņu. Jāpielāgo arī Lēmumā 2005/294/EK noteiktās prasības par ziņošanu.
(13)
Šajā lēmumā paredzētie pasākumi ir saskaņā ar atzinumu, ko sniegusi Nitrātu komiteja, kas izveidota ar Direktīvas 91/676/EEK 9. pantu,
IR PIEŅĒMUSI ŠO LĒMUMU.
1. pants
Lēmumu 2005/294/EK groza šādi.
1)
Lēmuma 8. panta 1. punktu aizstāj ar šādu punktu:
“1. Monitoringa rezultātus katru gadu nodod Komisijai kopā ar īsu novērtēšanas paņēmienu aprakstu (kontroles liellopu audzēšanas saimniecībās) un ūdens kvalitātes novērtējumu (pamatojoties uz izskalošanās monitoringu no sakņu zonas, virszemes/pazemes ūdeņu kvalitāti un pēc attiecīgiem modeļiem veikto aprēķinu rezultātiem).”
2)
Lēmuma 9. pantā termiņu “līdz 2008. gada 31. jūlijam” aizstāj ar “līdz 2012. gada 31. jūlijam”.
2. pants
Šis lēmums ir adresēts Dānijas Karalistei.
Briselē, 2008. gada 8. augustā

Labels: 1
4
18
20